พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้ง ประธานวุฒิสภาและรองประธานวุฒิสภา 2 คน
พระบาทสมเด็จ พระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้ง ประธานวุฒิสภา และรองประธานวุฒิสภา 2 คน โดย ประธานวุฒิสภา ยืนยัน การเลือกนายกรัฐมนตรี อยู่ที่ดุลพินิจของสมาชิกวุฒิสภาทุกคน        สำนักงานเลขาธิการวุฒิสภา จัดพิธีรับ พระบรมราชโองการโปรดเกล้าฯ แต่งตั้ง นายพรเพชร วิชิตชลชัย เป็นประธานวุฒิสภา พร้อมกับรองประธานวุฒิสภา อีก 2 คน ได้แก่ พลเอก สิงห์ศึก สิงห์ไพร รองประธานวุฒิสภา คนที่ 1 และนายศุภชัย สมเจริญ รองประธานวุฒิสภา คนที่ 2 ซึ่งสำนักเลขาธิการวุฒิสภา จัดพิธีรับพระบรมราชโองการโปรดเกล้าฯ แต่งตั้งประธานวุฒิสภา และรองประธาน ทั้ง 2 ณ ห้องโถง ชั้น 1 อาคารสุขประพฤติ โดยมีสมาชิกวุฒิสภา เลขาธิการวุฒิสภา ผู้บริหาร ข้าราชการสำนักเลขาธิการวุฒิสภาในชุดปกติขาว ไว้ทุกข์ เข้าร่วมพิธี ซึ่งพิธีรับพระบรมราชโองการโปรดเกล้าฯ แต่งตั้ง ประธานวุฒิสภา และรองประธานวุฒิสภา ทั้ง 2 คน ใช้เวลาประมาณ 10 นาที         ทั้งนี้ นายพรเพชร วิชิตชลชัย ประธานวุฒิสภา ยืนยันว่า จะตั้งใจปฏิบัติหน้าที่ เพื่อประโยชน์แก่ประเทศชาติ และประชาชน ด้วยความซื่อสัตย์สุจริต ขยันหมั่นเพียร จงรักภักดีต่อสถาบันชาติ ศาสนา และพระมหากษัตริย์ ซึ่งหลังจากนี้สมาชิกวุฒิสภาจะสามารถปฏิบัติหน้าที่ได้ทันที ซึ่งเบื้องต้นได้ประสานกับ นายชวน หลีกภัย ประธานสภาผู้แทนราษฎร แล้วว่า จะมีการประชุมรัฐสภานัดแรก วันที่ 5 มิถุนายน 2562 ซึ่งสมาชิกวุฒิสภาจะเข้าร่วมประชุม เพื่อเลือกนายกรัฐมนตรี ในเวลา 11.00 น. ที่ห้องประชุม บริษัท ทีโอที จำกัด(มหาชน) ส่วนวันที่ 6 มิถุนายน 2562 เวลา 09:00 น. วุฒิสภา จะมีการประชุมพิจารณาตั้งคณะกรรมาธิการ เพื่อพิจารณาร่างข้อบังคับการประชุม         นายพรเพชร ยืนยันว่า ในการเลือก นายกรัฐมนตรี สมาชิกวุฒิสภาทุกคนเป็นอิสระในการใช้ดุลพินิจ เลือกผู้ที่เห็นว่าเหมาะสมในการดำรงตำแหน่งนายกรัฐมนตรีเพื่อนำพาประเทศให้เจริญก้าวหน้า ไม่มีการกำชับอะไรเป็นพิเศษ